คลังเร่งดึงเอกชนร่วมลงทุนภาครัฐ
คลังเปิดรับฟังความคิดเห็นในการจัดทำร่างแผนยุทธศาสตร์การให้เอกชนร่วมลงทุนในกิจการของรัฐ หวังดึงเอกชนร่วมลงทุนกระตุ้นเศรษฐกิจ
18 มี.ค. 2558

คลังเปิดรับฟังความคิดเห็นในการจัดทำร่างแผนยุทธศาสตร์การให้เอกชนร่วมลงทุนในกิจการของรัฐ หวังดึงเอกชนร่วมลงทุนกระตุ้นเศรษฐกิจ 
นายกุลิศ สมบัติศิริ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า สคร.จะจัดสัมมนารับฟังความคิดเห็นในการจัดทำร่างแผนยุทธศาสตร์การให้เอกชนร่วมลงทุนในกิจการของรัฐ ด้วยพระราชบัญญัติการให้เอกชนร่วมลงทุนในกิจการของรัฐ พ.ศ. 2556 (พ.ร.บ. ร่วมลงทุนฯ  ปี 2556) กำหนดให้มีการจัดทำแผนยุทธศาสตร์การให้เอกชนร่วมลงทุนในกิจการของรัฐ (แผนยุทธศาสตร์ฯ) เพื่อกำหนดนโยบายของภาครัฐที่ชัดเจนและแน่นอนในกิจการของรัฐที่สมควรให้เอกชนมีส่วนร่วมในการลงทุนและกรอบระยะเวลาการดำเนินการ ตลอดจนสร้างความสนใจและดึงดูดเอกชนให้เข้ามาร่วมลงทุนในกิจการดังกล่าว 
ที่ผ่านมาคณะกรรมการนโยบายการให้เอกชนร่วมลงทุนในกิจการของรัฐ (คณะกรรมการนโยบายฯ) ได้กำหนดให้รัฐมนตรีกระทรวงเจ้าสังกัดจัดส่งกรอบนโยบายการให้เอกชนร่วมลงทุนในกิจการของรัฐ ในความรับผิดชอบของกระทรวงมาเพื่อประกอบการพิจารณาจัดทำแผนยุทธศาสตร์ฯ และคณะกรรมการนโยบายฯ ในการประชุมครั้งที่ 2/2558 เมื่อวันที่ 11 ก.พ. 2558 ได้มีมติเห็นชอบกรอบแนวทางการรับฟัง ความคิดเห็นในการจัดทำแผนยุทธศาสตร์ฯ โดยกำหนดให้ร่างแผนยุทธศาสตร์ฯ ประกอบด้วยกิจการโครงสร้างพื้นฐานและบริการสาธารณะจำนวน 21 กิจการ และมอบหมายให้สำนักงานคณะกรรมการนโยบายรัฐวิสาหกิจ (สคร.) ในฐานะฝ่ายเลขานุการคณะกรรมการนโยบายฯ ดำเนินการรับฟังความคิดเห็นจากหน่วยงานของรัฐ และสาธารณชนที่เกี่ยวข้อง เพื่อรวบรวมข้อคิดเห็นและข้อสังเกตมาประกอบการปรับปรุงร่างแผนยุทธศาสตร์ฯ นำเสนอคณะกรรมการนโยบายฯ ในการประชุมครั้งต่อไป  
ทั้งนี้ ร่างแผนยุทธศาสตร์ฯ จะเป็นแผนสำหรับปี พ.ศ. 2558 – 2562 โดยมีรายละเอียดที่คณะกรรมการนโยบายฯ ให้ความเห็นชอบ ดังนี้  ประเภทและลักษณะของกิจการที่สมควรให้เอกชนมีส่วนร่วมในการลงทุน  
1.กิจการที่ต้องมีเอกชนร่วมลงทุน (Opt-out) จำนวน 6 กิจการ ประกอบด้วยกิจการต่อไปนี้ 
1.1 กิจการพัฒนาระบบขนส่งมวลชนทางรางในเมือง  1.2 กิจการพัฒนาถนนที่มีการเก็บค่าผ่านทางในเมือง  1.3 กิจการพัฒนาท่าเรือขนส่งสินค้า  1.4 กิจการพัฒนาระบบรถไฟความเร็วสูง 1.5 กิจการพัฒนาโครงข่ายโทรคมนาคม    1.6 กิจการพัฒนาระบบอินเตอร์เน็ตความเร็วสูง 
2.กิจการที่รัฐควรส่งเสริมให้เอกชนร่วมลงทุน (Opt-in) จำนวน 15 กิจการ ประกอบด้วยกิจการต่อไปนี้ 
2.1 กิจการพัฒนาสถานีขนส่งบรรจุแยกและกระจายสินค้า2.2 กิจการพัฒนาถนนที่มีการเก็บค่าผ่านทางระหว่างเมือง 2.3 กิจการบริหารจัดการและบำรุงรักษาระบบตั๋วร่วม 2.4 กิจการพัฒนาธุรกิจและบริหารพื้นที่ท่าอากาศยาน 2.5 กิจการพัฒนาและบริหารระบบจัดการคุณภาพน้ำ 2.6 กิจการพัฒนาและบริหารจัดการระบบชลประทาน 2.7 กิจการพัฒนาระบบกำจัดมูลฝอย 2.8 กิจการพัฒนาสถานศึกษาของรัฐ 2.9 กิจการพัฒนาโครงสร้างพื้นฐานวิทยาศาสตร์ เทคโนโลยี และนวัตกรรม 2.10 กิจการพัฒนาโครงสร้างพื้นฐานสาธารณสุข 2.11 กิจการบริหารจัดการยาและอุปกรณ์ทางการแพทย์ 2.12 กิจการพัฒนาศูนย์การประชุมขนาดใหญ่ (Convention Center) 2.13 กิจการพัฒนาท่าอากาศยานที่อยู่ภายใต้การดูแลของหน่วยงานของรัฐ 2.14 กิจการพัฒนาและบริหารจัดการที่พักคนจน คนชรา ผู้ด้อยโอกาส 2.15 กิจการที่เกี่ยวข้องกับ Digital Economy 
สำหรับการจัดสัมมนารับฟังความคิดเห็นในการจัดทำร่างแผนยุทธศาสตร์การให้เอกชนร่วมลงทุนในกิจการของรัฐ ด้วยพระราชบัญญัติการให้เอกชนร่วมลงทุนในกิจการของรัฐ พ.ศ. 2556 (พ.ร.บ. ร่วมลงทุนฯ  ปี 2556) จะจัดขึ้นในวันจันทร์ที่ 23 มี.ค. นี้ ที่  โรงแรมคอนราด กรงเทพฯ